Priekšlikums EIROPAS PARLAMENTA UN PADOMES LĒMUMS ar ko groza 2006. gada 17. maija Iestāžu nolīgumu par budžeta disciplīnu un pareizu finanšu pārvaldību attiecībā uz daudzgadu finanšu shēmu, lai segtu ITER projekta papildu finanšu vajadzības /* COM/2011/0226 galīgā redakcija */





PASKAIDROJUMA RAKSTS 1. ievads Ar šo priekšlikumu aizstāj Komisijas 2010. gada 20. jūlija priekšlikumu Eiropas Parlamenta un Padomes lēmumam, ar ko groza 2006. gada 17. maija Iestāžu nolīgumu par budžeta disciplīnu un pareizu finanšu pārvaldību attiecībā uz daudzgadu finanšu shēmu, lai segtu ITER projekta papildu finanšu vajadzības[1]. Priekšlikumā tiek ņemti vērā līdz šim panāktie sarunu rezultāti, jo īpaši attiecībā uz pārvietojumu apjomu 1.A izdevumu kategorijā un papildu summām saistību un maksājumu apropriācijām, kas 1.A izdevumu kategorijā vajadzīgas 2012. un 2013. gadam. Tā mērķis ir panākt ātru vienošanos ar budžeta lemējinstitūciju, lai nodrošinātu ITER projekta panākumus. Priekšlikums pilnībā atbilst 2012. gada budžeta projektam, kā arī Komisijas priekšlikumam Padomes lēmumam par Eiropas Atomenerģijas kopienas pamatprogrammu kodolpētniecības un mācību pasākumiem (2012.–2013. gads)[2]. Euratom pamatprogrammas galīgā pieņemšana Padomē būs atkarīga no paralēli notiekošās budžeta procedūras rezultāta attiecībā uz papildu finansējumu ITER. 2. Rezervju izmantošana un apropriāciju pārvietojumi 1.a izdevumu kategorijā Līdz maksimālajam apjomam 1.A izdevumu kategorijā 2011. gadam nav rezerves, un 2012. un 2013. gadam pieejamās rezerves nav pietiekamas ITER prasībām un lai vienlaikus atstātu pietiekamas rezerves neparedzētām vajadzībām, kā to paredz 13. punkts 2006. gada 17. maija Iestāžu nolīgumā par budžeta disciplīnu un pareizu finanšu pārvaldību[3]. Saskaņā ar Iestāžu nolīguma 23. punkta pirmo daļu Komisija izskatīja iespējas pārdalīt izdevumus starp programmām, kas iekļautas 1.A izdevumu kategorijā, lai atbilstoši šīs kategorijas maksimālajam apjomam darītu pieejamu summu, kas ir nozīmīga gan absolūtā izteiksmē, gan procentuāli no jaunajiem plānotajiem izdevumiem. Tādējādi Komisija ierosina no Septītās pētniecības pamatprogrammas 2012. gadā pārvietot 100 miljonus euro un 2013. gadā – 360 miljonus euro. 3. Pārvietojumi no vienas izdevumu kategorijas uz citu izdevumu kategoriju (saistību apropriācijas) Saskaņā ar Iestāžu nolīguma 23. punkta otro daļu Komisija izskatīja iespējas vienas izdevumu kategorijas maksimālā apjoma palielināšanu kompensēt ar citas kategorijas maksimālā apjoma samazināšanu. Pieejamās 2011.-2013. gada rezerves atbilstoši maksimālajiem apjomiem izdevumu kategorijās, kas nav 1.A kategorija, pašlaik ir novērtētas šādi. || 2011. gads || 2012. gads || 2013. gads 1.B izdevumu kategorija || 6,4 || 22,1 || 0,4 2. izdevumu kategorija || 1678,8 || 651,6 || 112,8 3.A izdevumu kategorija || 67,0 || 65,6 || 34,3 3.B izdevumu kategorija || 0,1 || 15,5 || 25,3 4. izdevumu kategorija || 0 || 246,7 || 112,0 5. izdevumu kategorija || 243,2 || 472,6 || 521,6 Ņemot vērā Iestāžu nolīguma 13. punktu, Komisija uzskata, ka līdz maksimālajam apjomam pieejamās rezerves 1.B, 3.A un 3.B izdevumu kategorijā nav pietiekamas, lai segtu ITER projekta papildu finansējuma vajadzības, turklāt ir ļoti iespējams, ka 4. izdevumu kategorijā būs papildu vajadzības, kas neļauj samazināt saistīto izdevumu maksimālo apjomu. No otras puses, 2011. gada rezervju apjoms 2. un 5. izdevumu kategorijā, kas ļauj samazināt attiecīgo izdevumu maksimālos apjomus, lai kompensētu nepieciešamo pieaugumu 1.A izdevumu kategorijas izdevumu maksimālajam apjomam ITER 2012. un 2013. gadā. Tāpēc Komisija ierosina samazināt 2. izdevumu kategorijas maksimālo apjomu 2011. gadam par 650 miljoniem euro un 5. izdevumu kategorijas maksimālo apjomu tam pašam gadam par 190 miljoniem euro, un attiecīgi palielināt izdevumu maksimālo apjomu 1.A izdevumu kategorijā par 650 miljoniem euro 2012. gadam un par 190 miljoniem euro 2013. gadam. Ierosinātās izdevumu maksimālā apjoma korekcijas rezultātā rezerve, kas 2011. gadā būs pieejama 2. izdevumu kategorijas maksimālajās robežās, ir 1028,8 miljoni euro un rezerve 5. izdevumu kategorijā – 53,2 miljoni euro. Komisija ir apņēmusies veikt visus atbilstīgos pasākumus, lai nodrošinātu, ka tiek ievēroti pieņemtie lēmumi par KLP izdevumiem un to finansēšanu, tostarp vienošanās par KLP „veselības pārbaudi”. 4. maksājumu apropriācijas Iestāžu nolīguma 23. punkta ceturtajā daļā ir noteikts, ka ikvienā pārskatīšanā ir jāsaglabā atbilstīga attiecība starp saistībām un maksājumiem. Priekšlikumā ir saglabāts nemainīgs kopējais maksimālais apjoms 2007.–2013. gada finanšu shēmas maksājumu apropriācijām, vienlaikus nodrošinot sistemātisku attīstību attiecībā uz saistību apropriācijām. 5. Kopsavilkuma tabula un secinājumi Turpmākajā tabulā sniegts kopsavilkums par ierosinātajām izmaiņām attiecībā uz finanšu shēmas saistību un maksājumu apropriāciju maksimālo apjomu. Summas ir izteiktas pašreizējās cenās. Pārskatīšana neietekmēs pašreizējās cenās izteikto saistību un maksājumu apropriāciju kopējo maksimālo apjomu laika posmam no 2007. līdz 2013. gadam. Turpmākajā tabulā norādītas pārskatītās finanšu shēmas gada izdevumu maksimālās robežas, kas izriet no iepriekš minētajām pašreizējo cenu izmaiņām. Oficiālajā lēmumā, ar ko groza Iestāžu nolīgumu attiecībā uz finanšu shēmas pārskatīšanu, jāatsaucas uz pamattabulu, par kuru panākta vienošanās Iestāžu nolīgumā un kas izteikta 2004. gada nemainīgajās cenās. Pašreizējās cenās izteiktās summas tādējādi jāpārrēķina 2004. gada cenās, pamatojoties uz fiksētu deflatoru 2 % gadā saskaņā ar Iestāžu nolīguma 16. punktu (skatīt Eiropas Parlamenta un Padomes ierosinātā lēmuma pielikumu). Priekšlikums EIROPAS PARLAMENTA UN PADOMES LĒMUMS ar ko groza 2006. gada 17. maija Iestāžu nolīgumu par budžeta disciplīnu un pareizu finanšu pārvaldību attiecībā uz daudzgadu finanšu shēmu, lai segtu ITER projekta papildu finanšu vajadzības EIROPAS PARLAMENTS UN EIROPAS SAVIENĪBAS PADOME, ņemot vērā Eiropas Parlamenta, Padomes un Komisijas 2006. gada 17. maija Iestāžu nolīgumu par budžeta disciplīnu un pareizu finanšu pārvaldību[4] un jo īpaši tā 21., 22. un 23. punktu, ņemot vērā Komisijas priekšlikumu, tā kā: (1) [Trīspusējās sarunās]/[budžeta procedūras saskaņošanas sanāksmē] 2011. gada ….Eiropas Parlaments, Padome un Komisija vienojās par kārtību, kādā tiks sniegts papildu finansējums ITER projektam. Lai nodrošinātu finansējumu, ir nepieciešams pārskatīt daudzgadu finanšu shēmu 2007.-2013. gadam saskaņā ar Iestāžu nolīguma 21., 22. un 23. punktu, lai 2012. gada saistību apropriāciju maksimālo apjomu 1.A izdevumu kategorijā palielinātu par 650 miljoniem euro pašreizējās cenās un 2013. gadā – par 190 miljoniem euro pašreizējās cenās. (2) Lai pilnībā kompensētu 1.A izdevumu kategorijas saistību apropriāciju maksimālā apjoma palielināšanu 2012. un 2013. gadam, tiks samazināts 2. un 5. izdevumu kategorijas saistību apropriāciju maksimālais apjoms 2011. gadam. (3) Lai saglabātu atbilstīgu attiecību starp saistībām un maksājumiem, tiks pielāgots maksājumu apropriāciju gada maksimālais apjoms. Attiecībā uz maksājumu vajadzībām 2007.-2013. gadam šī korekcija būs neitrāla. (4) Attiecīgi jāizdara grozījumi Iestāžu nolīguma par budžeta disciplīnu un pareizu finanšu pārvaldību I pielikumā[5], IR NOLĒMUŠI ŠĀDI. Vienīgais pants Iestāžu nolīguma par budžeta disciplīnu un pareizu finanšu pārvaldību I pielikumu aizstāj ar šā lēmuma pielikumu. Briselē, Eiropas Parlamenta vārdā – Padomes vārdā – PIELIKUMS [1] COM (2010) 403 galīgā redakcija, 20.7.2010. [2] COM(2011) 72 galīgā redakcija, 7.3.2011. [3] OV C 139, 14.6.2006., 1. lpp., [4] OV C 139, 14.6.2006., 1. lpp. [5] Šim nolūkam skaitļus minētajā nolīgumā pārrēķina 2004. gada cenās.